

VLADA REPUBLIKE HRVATSKE

Zagreb, 15. ožujka 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju ovlaštenja Ministarstvu mora, prometa i infrastrukture za donošenje odluka o ukidanju statusa javnog dobra u općoj uporabi dijela javne ceste |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 5. stavkom 2. Zakona o cestama (Narodne novine, br. 84/11, 22/13, 54/13, 148/13 i 92/14), Vlada Republike Hrvatske je na sjednici održanoj \_\_\_\_\_\_\_\_\_\_ 2019. godine donijela

**O D L U K U**

**o davanju ovlaštenja Ministarstvu mora, prometa i infrastrukture za donošenje**

**odluka o ukidanju statusa javnog dobra u općoj uporabi dijela javne ceste**

**I.**

Ovlašćuje se Ministarstvo mora, prometa i infrastrukture za donošenje odluka o ukidanju statusa javnog dobra u općoj uporabi dijela javne ceste.

**II.**

Ministarstvo mora, prometa i infrastrukture donosi odluke iz točke I. ove Odluke u slučaju ispunjenja sljedećih uvjeta:

* kada je trajno prestala potreba korištenja dijela javne ceste
* kada je površina dijela javne ceste za kojim je prestala potreba korištenja manja od 1.500 m².

**III.**

Ministarstvo mora, prometa i infrastrukture prije donošenja odluka iz točke I. ove Odluke dužno je, od državnog tijela ili pravne osobe koja preuzima na upravljanje nekretninu nad kojom se ukida statusa javnog dobra u općoj uporabi, zatražiti prethodnu suglasnost za troškove upravljanja i održavanja navedene nekretnine na teret svoga financijskog plana.

Prethodna suglasnost iz stavka 1. ove točke mora sadržavati dokaz da su u financijskom planu državnog tijela ili pravne osobe, osigurana sredstava za troškove upravljanja i održavanja takvih nekretnina.

**IV.**

Ova Odluka stupa na snagu danom donošenja, a objavit će se u Narodnim novinama.

Klasa:

Urbroj:

Zagreb,

Predsjednik

mr. sc. Andrej Plenković

**O B R A Z L O Ž E N J E**

Zakon o Vladi Republike Hrvatske (Narodne novine, br. 150/11, 119/14, 93/16 i 116/18), u članku 31. stavku 2., propisuje da Vlada Republike Hrvatske, odlukom uređuje pojedina pitanja iz svoje nadležnosti ili određuje mjere, daje suglasnost ili potvrđuje akte drugih tijela i pravnih osoba, te odlučuje o drugim pitanjima o kojima se ne donosi propis.

Zakon o cestama (Narodne novine, br. 84/11, 22/13, 54/13, 148/13 i 92/14), u članku 5. stavku 2., propisuje da odluku o ukidanju statusa javnog dobra u općoj uporabi, kao i dijela javne ceste, na prijedlog Ministarstva mora, prometa i infrastrukture donosi Vlada Republike Hrvatske ili tijelo koje ona ovlasti.

Ministarstvo mora, prometa i infrastrukture prije donošenja navedenih odluka zatražit će, od državnog tijela ili pravne osobe koja preuzima na upravljanje nekretninu nad kojom se ukida statusa javnog dobra u općoj uporabi, prethodnu suglasnost za troškove upravljanja i održavanja navedene nekretnine na teret svoga financijskog plana.

Dostavljena prethodna suglasnost, mora sadržavati dokaz da se u financijskom planu vode osigurana novčana sredstva za troškove upravljanja i održavanja takvih nekretnina i to na pozicijama plana za koje je propisano zakonom ili drugim aktom da se na njima vode novčana sredstva za ovu namjenu.

Kako bi se osiguralo administrativno rasterećenje Vlade Republike Hrvatske, u skladu s načelima zakonitosti, učinkovitosti i ekonomičnosti uz ovdje navedene zakonske temelje, ovim Prijedlogom odluke utvrđeni su i kumulativni uvjeti koje je potrebno udovoljiti kako bi Ministarstvo mora, prometa i infrastrukture moglo donijeti odluku o ukidanju statusa javnog dobra u općoj uporabi dijela javne ceste.

S obzirom na navedeno, Vlada Republike Hrvatske ovim Prijedlogom odluke, ovlašćuje Ministarstvo mora, prometa i infrastrukture za donošenje odluka o ukidanju statusa javnog dobra u općoj uporabi dijela javne ceste.